এম আহসান কবির (দিনাজপুর২৪.কম) দিনাজপুরের একমাত্র শিশুপার্কটির সরকারি গাছ ও মাছ চুরির চাঞ্চল্যকর তথ্য পাওয়া গেছে। শিশু পার্কটির জলাশয়ের ইজারাদারের অভিযোগে জানা গেছে, দীর্ঘ কয়েক বছর ধরে পার্ক সংলগ্ন রিয়াজুল গ্রুপের নির্বিচারে গাছ চুরি ও মাছ চুরির ঘটনায় ইজারাদার কয়েক লক্ষ টাকার ক্ষয়-ক্ষতিতে পড়েছে। সম্প্রতি গত অক্টোবরে রাতের আধারে জাল ফেলে লক্ষ্যাধিক টাকার মাছ তুলে নিয়ে গেছে ঐ দুর্বৃত্তরা। পাশাপাশি অক্টোবরের বন্যায় পার্কের জলাশয় সংলগ্ন ৭/৮টি বনজ গাছ উপড়ে পড়লে ঐ গাছগুলো করাত দিয়ে কেটে পুকুরের পানিতে ডুবিয়ে রাখে এবং সুযোগ বুঝে রাতের আধারে রিক্সা ও ভ্যান দিয়ে চুরি করে নিয়ে যায়। দিনাজপুর সদর উপজেলা নির্বাহী কর্মকর্তা আব্দুর রহমান বিষয়টি ভূমি অফিসকে তদারকির দায়িত্ব দেন। ভূমি কর্মকর্তা তহসিলদার আব্দুল খালেককে দায়িত্ব দিলে তিনি ইজারাদারের সাথে কোন প্রকার যোগাযোগ বা অবগত ছাড়াই ঐ দুর্বৃত্তের সাথে গোপনে যোগাযোগ করে রাতের আধারে পুকুরে পড়ে থাকা সরকারি ৩৫ পিস বনজ গাছের গুড়ি ভ্যান যোগে নিয়ে যায়। নিয়ে যাওয়ার শেষের দিকে স্থানীয় লোকজন মাত্র ১০টি গাছের গুড়ি সহ ১টি ব্যাটারি চালিত বড় ভ্যান আটক করতে সক্ষম হয়। স্থানীয়রা জলাশয়ের ইজারাদার ও পুলিশকে খবর দিলে পুলিশ ১০টি গাছের গুড়ি জব্দ করে থানায় সোপর্দ করে। কিন্তু প্রশ্ন হলো বাকি ২৫টি গাছের গুড়ি কোথায় ? কে চুরি করেছে? তহসিলদার আব্দুল খালেক শিশু পার্কের গাছ চুরি সংক্রান্ত ১টি মামলা দায়ের করলেও অজ্ঞাত কারণে চিহ্নিত রিয়াজুল ও তার গ্রুপের দুর্বৃত্তদের মামলার আসামী না করে অজ্ঞাতনামা আসামী মর্মে মামলা দায়ের করেন। স্থানীয় রিয়াজুলের সঙ্গে ফোনে যোাগযোগ করা হলে তিনি জানান, শিশুপার্কের জলাশয়ের ইজারাদার সে। আমি সেখানে যাই ইচ্ছা তাই করতেই পারি ঐ পুকুরের মালিকও আমি। ইজারাদারের দাবী রিয়াজুল সহ ঐ গ্রুপের সকল দুর্বৃত্তদের আইনের আওতায় এনে জলাশয় সহ শিশু পার্কের সৌন্দর্য সংরক্ষন এবং সরকারি ইজারা রাজস্ব সহ ইজারাদের ব্যবসায়িক সাফল্য ফিরিয়ে দিতে সংশ্লিষ্ট দায়িত্বশীল মহলের নিকট ইজারাদার আকুল আবেদন জানিয়েছেন।